Departement, mineraleraad moet buite hof skik – Solidariteit(Foto: Wilhei/Pixabay) Die vakbond Solidariteit het vandag ŉ beroep op die mineraleraad van Suid-Afrika en die departement van minerale bronne en energie gedoen om eerder te onderhandel aangaande eienaarskap en die beginsel van een-maal-bemagtig-altyd-bemagtig en buite die hof te skik, as om met verdere hofoptrede voort te gaan. Dit volg nadat die hooggeregshof onlangs in die regsgeding tussen die mineraleraad en die departement rakende eienaarskap, soos vervat in die derde mynbouhandves, en klousules oor een-maal-bemagtig-altyd-bemagtig beslis het dat vakbonde en myngemeenskappe as partye tot die hofgeding gevoeg moet word. In reaksie daarop het die mineraleraad aangevoer dat die uitspraak bloot regsekerheid oor die kwessies gaan vertraag. Indien die raad in die aansoek suksesvol sal wees, beteken dit onder meer dat mynwerkers en myngemeenskappe hul toewysing van 5%-eienaarskap (in die vorm van ŉ draende belang) sal verloor. Die gevolg sal wees dat die regsdispuut vervang sal word met spanning en onrus op mynvlak. Gideon du Plessis, hoofsekretaris van Solidariteit. Gideon du Plessis, hoofsekretaris van Solidariteit, verduidelik: “Die huidige litigasieproses tussen die twee partye het verdelende gevolge en versteur die sosiale samehang in die mynbousektor. ŉ Hofuitspraak sal ŉ wen-verloor-situasie beteken wat verreikende gevolge vir die verloorder sal inhou, terwyl verhoudinge tussen alle mynbourolspelers verder geskaad sal word. Daarom doen Solidariteit ŉ beroep op die raad en die departement om na die onderhandelingstafel terug te keer en ŉ ooreenkoms te bereik waarvolgens albei partye iets sal moet prysgee.” Volgens Solidariteit sal die onsekerheid wat gepaardgaan met ŉ uitgerekte regstryd wat by die konstitusionele hof kan draai, meer negatiewe gevolge vir mynboubeleggings inhou as ŉ skikking wat historiese bemagtigingstransaksies erken, terwyl verhoogde bemagtiging, soos in die hersiene handves vervat, steeds sal plaasvind wat veral mynwerkers en myngemeenskappe bevoordeel. “Dit is bloot ŉ geval waar die departement se topleierskap en die raad se topleierskap midde ŉ algemene leierskapskrisis in die land nou leierskap moet toon,” sluit Du Plessis af.